DA Den Europæiske Unions Tidende L 253/29

RÅDETS FÆLLES AKTION 2006/623/FUSP

af 15. september 2006

om oprettelse af en EU-gruppe, som skal medvirke til at forberede en eventuel international civil mission i Kosovo, herunder en særlig EU-repræsentant (ICM/EUSR-forberedelsesgruppe)

RÅDET FOR DEN EUROPÆISKE UNION HAR —

under henvisning til traktaten om Den Europæiske Union, særlig artikel 14 og artikel 25, stk. 3, og

ud fra følgende betragtninger:

(1) I overensstemmelse med De Forenede Nationers Sikkerhedsråds resolution (UNSCR) 1244 blev der i begyndelsen af november 2005 under ledelse af FN's statusudsending Martti Ahtisaari indledt en proces, der skal afgøre Kosovos fremtidige status. Et vellykket resultat af denne proces er væsentligt ikke kun for at give Kosovos befolkning et klarere perspektiv, men også for den samlede stabilitet i området.

(2) FN vil fastholde sit fulde engagement i Kosovo indtil udløbet af UNSCR 1244. Dog har FN tilkendegivet, at det ikke længere vil stå i spidsen for tilstedeværelsen, når Kosovos fremtidige status er afgjort. EU har en vital interesse i, at processen fører til et positivt resultat, og har ligeledes ansvaret for og midlerne til at bidrage hertil. EU har erklæret sig rede til at styrke sin rolle i Kosovo, når der foreligger en statusaftale. EU vil således skulle spille en vigtig rolle i Kosovo i et komplekst miljø.

(3) Stabiliserings- og associeringsprocessen er den strategiske ramme for EU's politik over for den vestlige Balkanregion, og EU's instrumenter er åbne for Kosovo, herunder et europæisk partnerskab, politisk og teknisk dialog under SAP-kontrolmekanismen og beslægtede EF-bistandsprogrammer.

(4) Den 12. juli 2006 forelagde generalsekretæren/den højtstående repræsentant Javier Solana og kommissær Olli Rehn deres rapport om EU's fremtidige rolle og bidrag i Kosovo for Rådet. Rapporten analyserer arten og omfanget af og ansvarsområderne i forbindelse med et fremtidigt internationalt engagement og ligeledes EU's rolle efter statusaftalen, samt hvorledes Kosovos fremtidige EU-perspektiv skal realiseres i praksis, uden at dette foregriber resultatet af statusforhandlingerne.

(5) Rapporten understreger, at den kommende internationale civile mission i Kosovo (ICM) bør bygge på en resolution fra FN's Sikkerhedsråd. Den bør sikre gennemførelsen af statusaftalens ikke-militære aspekter. ICM skal arbejde sammen med myndighederne i Kosovo om at støtte gennemførelsen af statusaftalen og om nødvendigt udøve sine beføjelser til at gribe ind.

(6) Det anbefales i rapporten, at chefen for ICM, som skal være det internationale samfunds repræsentant (ICR) udnævnt af FN's Sikkerhedsråd, samtidig også skal være EU's særlige repræsentant (EUSR). ICR/EUSR skal sammen med andre internationale aktører varetage den centrale koordination af alle spørgsmål vedrørende gennemførelsen af statusaftalen og udarbejde passende mekanismer. Han/hun skal være statsborger i en EU-medlemsstat og skal udnævnes i forbindelse med indgåelsen af statusaftalen. En vigtig del af hans/hendes mandat bør være at spille en væsentlig rolle ved oprettelsen af ICM i overgangsperioden mellem statusafgørelsen og udløbet af UNMIK's mandat.

(7) Det anbefales også i rapporten, at der snarest muligt oprettes en EU-gruppe, der skal medvirke til at forberede ICM, herunder EUSR-komponenten. Europa-Kommissionen bør være nært knyttet til denne indsats. Forberedelsen af ICM bør ske i nært samarbejde med andre centrale internationale aktører (bl.a. UNOSEK, UNMIK og USA).

(8) I en skrivelse til generalsekretæren/den højtstående repræsentant af 11. august 2006 hilste FN's generalsekretærs særlige repræsentant for Kosovo Steven P. Schook EU's deltagelse i drøftelserne om det fremtidige internationale engagement i Kosovo velkommen og opfordrede EU til at udstationere en ICM/EUSR-forberedelsesgruppe i Pristina.

(9) Den 10. april 2006 vedtog Rådet fælles aktion 2006/304/FUSP (1) om oprettelse af en EU-planlægningsgruppe (EUPT Kosovo) med henblik på en eventuel EU-krisestyringsoperation i Kosovo; ICM/EUSR-forberedelsesgruppens aktiviteter bør nøje koordineres med EUPT Kosovos aktiviteter.

(10) Denne fælles aktion bør i overensstemmelse med retningslinjerne fra Det Europæiske Råds møde i Nice den 7.-9. december 2000 fastlægge den rolle, som generalsekretæren/den højtstående repræsentant skal spille i overensstemmelse med EU-traktatens artikel 18, stk. 3, og artikel 26.

(11) I henhold til traktatens artikel 14, stk. 1, skal der angives et finansielt referencegrundlag for hele denne fælles aktions gennemførelsesperiode. Angivelsen af beløb, der skal afholdes over Den Europæiske Unions almindelige budget, er udtryk for den lovgivende myndigheds vilje og forudsætter, at der er forpligtelsesbevillinger til rådighed i det pågældende regnskabsår.

(12) ICM/EUSR-forberedelsesgruppen skal gennemføre sit mandat i en situation, hvor der ikke er sikret fuld stabilitet, og hvor målene for den fælles udenrigs- og sikkerhedspolitik som defineret i EU-traktatens artikel 11 vil kunne blive skadet —

VEDTAGET FØLGENDE FÆLLES AKTION:

Artikel 1

Formål

1. Den Europæiske Union opretter herved en gruppe, som skal medvirke til at forberede en eventuel international civil mission i Kosovo, herunder en særlig EU-repræsentant (ICM/EUSR-forberedelsesgruppen). ICM/EUSR-forberedelsesgruppen skal være operationel senest ved udgangen af september 2006.

2. Formålene med ICM/EUSR-forberedelsesgruppen er:

— at medvirke til at forberede en eventuel international civil mission i samarbejde med det internationale samfund og institutionerne i Kosovo og i tæt samordning med UNMIK, med hensyn til såvel UNMIK's planer om at fuldføre gennemførelsen af UNSCR 1244 som de fornødne overgangsordninger med henblik på en eventuel international civil mission

— at forberede de forskellige elementer af det kommende EU-bidrag til en eventuel international civil mission i fuldt samarbejde med Europa-Kommissionen og i samråd med det internationale samfund og institutionerne i Kosovo

— med forbehold af Fællesskabets beføjelser og EUPT Kosovos mandat at sikre, at EU kommer til at spille en omfattende, sammenhængende og integreret rolle i Kosovo med henblik på en rettidig forberedelse af EU's støtte til gennemførelsen af en statusaftale.

Artikel 2

Opgaver

Med henblik på opfyldelse af formålene fokuserer ICM/EUSR-forberedelsesgruppen på følgende opgaver:

1) etablering af en tæt dialog, især via den uformelle ICM-taskforce, med alle de vigtigste lokale og internationale partnere om deres synspunkter vedrørende forberedelsen af en eventuel international civil mission

2) igangsættelse, sammen med internationale partnere og i samråd med UNOSEK, af arbejdet med at identificere mulige elementer til funktioner, struktur og personalekapacitet med henblik på en eventuel international civil mission, herunder fordeling af ansvarsområder og bidrag blandt de internationale aktører samt eventuelle overgangsordninger

3) igangsættelse af arbejdet med at identificere alle nødvendige elementer til EU-bidraget til en eventuel international civil mission, herunder en særlig EU-repræsentant

4) etablering af tæt samordning med alle relevante lokale og internationale partnere, jf. artikel 10.

Artikel 3

Struktur

ICM/EUSR-forberedelsesgruppen skal have et kontor til forberedelsesgruppens chef i Pristina, en gruppe af rådgivere og en administrativ gruppe. ICM/EUSR-forberedelsesgruppen udstationeres gradvis under hensyn til udviklingen i drøftelserne om Kosovos status.

Artikel 4

ICM/EUSR-forberedelsesgruppens chef og personale

1. Torbjörn Sohlström udnævnes hermed til chef for ICM/EUSR-forberedelsesgruppen.

2. Chefen for ICM/EUSR-forberedelsesgruppen er ansvarlig for ledelse og koordinering af forberedelsesgruppens aktiviteter.

3. Chefen for ICM/EUSR-forberedelsesgruppen varetager den daglige ledelse af forberedelsesgruppen og har ansvaret for personalesager og disciplinære sager. For udstationeret personale skal disciplinære sanktioner udøves af den berørte nationale myndighed eller EU-myndighed.

4. ICM/EUSR-forberedelsesgruppen består hovedsagelig af civilt personale, der udstationeres af medlemsstaterne eller EU's institutioner. Hver medlemsstat eller EU-institution dækker udgifterne til sit eget udstationerede personale, herunder lønninger, dækning af lægehjælp, rejseudgifter til og fra Kosovo og andre godtgørelser end dagpenge.

5. ICM/EUSR-forberedelsesgruppen kan også efter behov ansætte internationalt personale og lokalt personale på kontrakt.

6. Alt personale i ICM/EUSR-forberedelsesgruppen forbliver under deres udsendende medlemsstats eller EU-institutions myndighed og udfører deres arbejdsopgaver og handler udelukkende i EU's støtteaktions interesse. Alle medarbejdere respekterer de sikkerhedsprincipper og minimumsstandarder, der er fastsat i Rådets afgørelse 2001/264/EF af 19. marts 2001 om vedtagelse af Rådets sikkerhedsforskrifter (2) (i det følgende benævnt »Rådets sikkerhedsforskrifter«).

Artikel 5

Kommandovej

1. ICM/EUSR-forberedelsesgruppens struktur skal have en fælles kommandovej.

2. Den Udenrigs- og Sikkerhedspolitiske Komité (PSC) udøver den politiske kontrol over og den strategiske ledelse af ICM/EUSR-forberedelsesgruppen.

3. Generalsekretæren/den højtstående repræsentant udstikker retningslinjer til chefen for ICM/EUSR-forberedelsesgruppen.

4. Chefen for ICM/EUSR-forberedelsesgruppen leder forberedelsesgruppen og varetager den daglige ledelse.

5. Chefen for ICM/EUSR-forberedelsesgruppen refererer til generalsekretæren/den højtstående repræsentant.

Artikel 6

Politisk kontrol og strategisk ledelse

1. PSC varetager under Rådets ansvar den politiske kontrol med og den strategiske ledelse af ICM/EUSR-forberedelsesgruppen.

2. Rådet bemyndiger herved PSC til at træffe de relevante afgørelser i overensstemmelse med EU-traktatens artikel 25, stk. 3. Denne bemyndigelse omfatter beføjelse til at udnævne en chef for ICM/EUSR-forberedelsesgruppen efter indstilling fra generalsekretæren/den højtstående repræsentant. Beslutningskompetencen med hensyn til ICM/EUSR-forberedelsesgruppens mål og afslutning forbliver hos Rådet.

3. PSC modtager med regelmæssige mellemrum rapporter og kan anmode om specifikke rapporter fra chefen for ICM/EUSR-forberedelsesgruppen om gennemførelsen af de opgaver, der er nævnt i artikel 2, og om koordineringen med andre aktører som omhandlet i artikel 10. PSC kan indbyde chefen for ICM/EUSR-forberedelsesgruppen til at deltage i sine møder, når det er relevant.

4. PSC aflægger med regelmæssige mellemrum rapport til Rådet.

Artikel 7

Tredjelandes deltagelse

Uden at dette anfægter EU's selvstændige beslutningstagning og fælles institutionelle ramme, opfordres tiltrædende stater til at bidrage til ICM/EUSR-forberedelsesgruppen på den betingelse, at de afholder udgifterne til det personale, de udstationerer, herunder lønninger, dækning af lægehjælp, godtgørelser, højrisikoforsikring og rejseudgifter til og fra missionsområdet, og bidrager til ICM/EUSR-forberedelsesgruppens løbende udgifter i passende omfang.

Artikel 8

Sikkerhed

1. Chefen for ICM/EUSR-forberedelsesgruppen er ansvarlig for forberedelsesgruppens sikkerhed og er i samråd med Rådets Generalsekretariats Sikkerhedskontor ansvarlig for, at de minimumssikkerhedskrav, der gælder for missionen, overholdes.

2. ICM/EUSR-forberedelsesgruppen skal have en særlig sikkerhedsmedarbejder, som refererer til forberedelsesgruppens chef.

Artikel 9

Finansielle ordninger

1. Det finansielle referencegrundlag til dækning af udgifterne i forbindelse med ICM/EUSR-forberedelsesgruppen udgør 869 000 EUR.

2. De udgifter, der finansieres med det i stk. 1 nævnte beløb, forvaltes efter de procedurer og regler, der gælder for EU's almindelige budget, bortset fra at eventuelle forfinansieringer ikke forbliver Fællesskabets ejendom.

3. Chefen for ICM/EUSR-forberedelsesgruppen rapporterer udførligt til Kommissionen og er under dennes tilsyn for så vidt angår det arbejde, der udføres inden for rammerne af hans/hendes kontrakt. Med henblik på dette indgår chefen for ICM/EUSR-forberedelsesgruppen en kontrakt med Kommissionen.

4. De finansielle ordninger skal opfylde ICM/EUSR-forberedelsesgruppens operationelle behov.

5. Udgifter er støtteberettigede fra den dato, hvor denne fælles aktion træder i kraft.

Artikel 10

Koordinering med andre aktører

1. Chefen for ICM/EUSR-forberedelsesgruppen skal sammen med internationale partnere og i tæt samråd med UNMIK fremme arbejdet i den uformelle ICM-taskforce.

2. ICM/EUSR-forberedelsesgruppen mødes regelmæssigt med EUPT Kosovo og med andre EU-aktører med henblik på at sikre tæt koordinering og sammenhæng i forberedelsen af planlægningen af EU's engagement i tiden efter, at Kosovos fremtidige status er afgjort.

3. Tæt koordinering mellem EU og alle relevante aktører, herunder FN/UNMIK, UNOSEK, OSCE, NATO/KFOR og andre nøgleaktører som f.eks. USA og Rusland, vil fortsat sikre komplementaritet og synergi i det internationale samfunds bestræbelser. Chefen for ICM/EUSR-forberedelsesgruppen skal med henblik herpå spille en aktiv rolle i den uformelle styringskomité for de fremtidige arrangementer i Pristina.

4. Chefen for ICM/EUSR-forberedelsesgruppen deltager ved udførelsen af sine opgaver i EU's koordineringsmekanismer i Pristina i Kosovo.

5. Alle EU-medlemsstater holdes fuldt ud orienteret om koordineringsprocessen.

Artikel 11

Status for ICM/EUSR-forberedelsesgruppens personale

1. Status for ICM/EUSR-forberedelsesgruppens personale i Kosovo, herunder i givet fald privilegier, immuniteter og yderligere garantier, der måtte være nødvendige for, at forberedelsesgruppen kan etableres og fungere efter hensigten, fastlægges efter proceduren i traktatens artikel 24. Generalsekretæren/den højtstående repræsentant, der bistår formandskabet, kan forhandle en sådan aftale på dettes vegne.

2. Den medlemsstat eller EU-institution, der har udstationeret en medarbejder, har ansvaret for at behandle klager fra eller vedrørende medarbejderen i forbindelse med udstationeringen. Den pågældende medlemsstat eller EU-institution har ansvaret for at tage eventuelle skridt mod den udstationerede.

3. Ansættelsesforhold og rettigheder og forpligtelser for internationalt og lokalt kontraktansat personale fastsættes i kontrakterne mellem chefen for ICM/EUSR-forberedelsesgruppen og de ansatte.

Artikel 12

Fællesskabsaktioner

Rådet og Kommissionen påser inden for deres respektive beføjelser, at der er sammenhæng mellem gennemførelsen af denne fælles aktion og Fællesskabets optræden udadtil i overensstemmelse med traktatens artikel 3, stk. 2. Rådet og Kommissionen samarbejder med henblik herpå.

Artikel 13

Videregivelse af klassificerede oplysninger

1. Generalsekretæren/den højtstående repræsentant er bemyndiget til under iagttagelse af Rådets sikkerhedsforskrifter at videregive klassificerede EU-oplysninger og -dokumenter til og med klassifikationsgraden »CONFIDENTIEL UE«, som er udarbejdet med henblik på aktionen, til NATO/KFOR.

2. Generalsekretæren/den højtstående repræsentant er bemyndiget til under iagttagelse af Rådets sikkerhedsforskrifter og i overensstemmelse med ICM/EUSR-forberedelsesgruppens operationelle behov at videregive klassificerede EU-oplysninger og -dokumenter til og med klassifikationsgraden »RESTREINT UE«, som er udarbejdet med henblik på aktionen, til FN/UNMIK og OSCE. Der udarbejdes lokale arrangementer med henblik herpå.

3. Generalsekretæren/den højtstående repræsentant er bemyndiget til at videregive ikke-klassificerede EU-dokumenter vedrørende Rådets forhandlinger om aktionen, som er omfattet af tavshedspligt i henhold til artikel 6, stk. 1, i Rådets afgørelse 2004/338/EF, Euratom af 22. marts 2004 om vedtagelse af Rådets forretningsorden (3), til tredjeparter, der er tilknyttet denne fælles aktion.

Artikel 14

Ikrafttræden og udløb

1. Denne fælles aktion træder i kraft på dagen for vedtagelsen.

2. Den udløber den 31. marts 2007 eller den dag, hvor der udnævnes en særlig EU-repræsentant for Kosovo, hvis der udnævnes en EU-repræsentant inden den 31. marts 2007.

Artikel 15

Offentliggørelse

Denne fælles aktion offentliggøres i Den Europæiske Unions Tidende.

Udfærdiget i Bruxelles, den 15. september 2006. På Rådets vegne E. TUOMIOJA Formand

(1) EUT L 112 af 26.4.2006, s. 19.

(2) EFT L 101 af 11.4.2001, s. 1. Senest ændret ved afgørelse 2005/952/EF (EUT L 346 af 29.12.2005, s. 18).

(3) EUT L 106 af 15.4.2004, s. 22. Senest ændret ved afgørelse 2006/34/EF, Euratom (EUT L 22 af 26.1.2006, s. 32).